Leon Brits ‘was manipulerend, jaloers’Suretha Brits konsulteer met haar regsverteenwoordiger, adv. Barry Roux. Sy was emosioneel tydens die hofverrigtinge (Foto: Anja van der Merwe) Suretha Brits (31) het in die pleitooreenkoms wat sy met die staat gesluit het, getuig hoe sy dit nie langer kon verduur om by haar vermoorde man en hotelier van Pofadder, Leon Brits (41), te bly nie. Dít omdat hy haar glo keer op keer mishandel het. Dié mishandelings het glo langer as 15 jaar voortgeduur, waartydens Leon haar onder meer gedwing het om ŉ aborsie te kry toe sy op 15 jaar swanger geword het. Suretha is Maandag in die hooggeregshof in Upington, Noord-Kaap, tot 25 jaar tronkstraf gevonnis op aanklag van moord en 15 jaar vir roof met verswarende omstandighede. Die twee vonnisse sal gelyklopend uitgedien word. Luidens die pleitooreenkoms – wat adv. Barry Roux Maandag in die hooggeregshof in Upington, Noord-Kaap, voorgelees het – was Leon manipulerend, seksueel veeleisend en erg jaloers. Volgens Suretha het hy ordentlik en tegemoetkomend in die openbaar voorgekom, maar sy persoonlikheid het glo handomkeer verander sodra die egpaar alleen agter geslote deure was. Suretha sê sy het op ŉ jong ouderdom reeds ŉ seksuele verhouding met Leon aangeknoop en op die ouderdom van 15 jaar swanger geword. “Leon het Suretha vir die swangerskap blameer en daarop aangedring dat sy ŉ aborsie moet ondergaan. Sy was reeds toe al 12 weke swanger met ŉ tweeling. Suretha het verplig gevoel om tot die aborsie in te stem.” Suretha beskryf die aborsie as ŉ pynlike en traumatiese ervaring. Volgens Suretha was sy in gr. 12 toe sy nauurs in Leon se hotel, Pofadder Hotel, gewerk het. Sy het na bewering weer swanger geword en Leon het glo wéér daarop aangedring dat sy ŉ aborsie moet ondergaan. Sy sê sy het egter hierdie keer moed geskep om sy versoek te weier en geboorte gegee aan ŉ dogter. Brits vertel in haar pleitooreenkoms hoe sy ná skool voltyds in die hotel begin werk het. Sy was 19 jaar oud toe sy en Leon getrou het. Sy het dieselfde jaar swanger geraak en aan ŉ tweeling – twee seuns – geboorte gegee. Suretha se prokureur, Sandy du Plessis, praat haar moed in voor die hofverrigtinge begin (Foto: Anja van der Merwe) Volgens Suretha was Leon ewenwel ŉ goeie pa en hy het goed na haar en die kinders omgesien. Hy het glo ook vir Suretha ondersteun om haar as ŉ suksesvolle sakevrou te bekwaam. Sy het oor die afgelope jare die hotel help bestuur en ook haar eie onderneming opgebou. Volgens die pleitooreenkoms was Suretha en Leon se huwelik die afgelope jare op die rotse en albei het buite-egtelike verhoudings aangeknoop. Suretha skryf toe sy Leon oor sy verhouding aangespreek het, het hy gedreig om alles van haar af weg te vat – insluitend haar kinders – indien sy dit vir enigiemand vertel. Volgens Suretha het sy verskeie kere by Leon gepleit dat hulle eerder moet skei, maar weens sy beweerde jaloesie het hy glo gesê egskeiding is nie ŉ opsie nie. Hy het glo ook gedreig dat indien hulle sou skei, hy haar en homself sou doodmaak. Suretha moes toe kwansuis aan ander maniere dink om Leon uit haar lewe te kry, aangesien skei nie ŉ uitweg was nie. Dit is toe dat sy onder meer Jacques Jansen van Vuuren, ŉ jare lange familievriend, en een van haar sogenaamde minnaars, Denton Nienaber (40), genader het om Leon “uit te haal”. Jansen van Vuuren het ingestem om haar te help en Enrich Williams (34) en Amantle Bareki (24) genader om die moord op 7 Oktober te pleeg.